Allister hou by sy wenresepFranco Mostert kry ruskans, en Ross Cronjé is terug in die Bokspan ná sy enkelbesering. (Foto: GB Jordaan) Dit kon die Springbokke se toerkeurders nie langer as ŉ paar minute geneem het toe hulle die Bokspan gekies het wat Saterdag in Perth in die Rugbykampioenskap teen die Wallabies speel nie. Jy hou mos by ŉ wenspan, want dit skep kontinuïteit en wanneer ŉ speler beseer was, keer hy terug. Daar is geen dramatiese skuiwe nie, net een of twee voor die hand liggende veranderinge aan die span wat die Argentynse Poemas byna twee weke gelede in Salta geklop het. Die skrumskakel Ross Cronjé keer ná sy enkelbesering terug en vervang Francois Hougaard, wat bank toe skuif. Hougaard het nie heeltemal oortuig nie, want sy aangeë was te stadig. Nou is Cronjé terug en sal sy samespel met Elton Jantjies ŉ groot rol speel. Die slot Franco Mostert, soos vroeër vandeesweek voorspel is, kry ŉ welverdiende ruskans en word deur Pieter-Steph du Toit vervang. Die byna vergete Lood de Jager is op die bank ingesluit om sy roes af te skud. En o ja, Handré Pollard, wat maande laas gespeel het, is op die plaasvervangersbank. Pollard sal na alle waarskynlikheid in die tweede helfte opgestuur word. Maar of hy nou al volgende Saterdag in Albany teen die All Blacks moet speel, sal nie ŉ wyse besluit wees nie. ♦ Die Wallaby-kamp het insgelyks ook nie gaan krap waar dit nie jeuk nie. Die vleuel Dane Haylett-Petty sukkel nog met ŉ besering en Reece Hodge word weer ingespan. Dié langbeen met die groot skopvoet sal die Bokke se agterste drie toets wanneer Michael Foley die Bokke met lugskoppe peper. Voorlangs lyk die Wallabies stewiger, met die vurige slot Adam Coleman wat ná sy besering terugkeer om Rob Simmons vervang. Heel interessant is die onervare haker van die Rebels, Jordan Uelese, wat nog net drie Superwedstryde gespeel het, op die bank met Tatafu Polota-Nau in die beginspan in die plek van die veteraan Stephen Moore, wat vaderskapverlof gegun is. Uelese is baie soos Malcom Marx gebou (118 kg en 1,89 m) en het vir Australië se o.20-spanne in 2016-’17 gespeel. Duidelik word daar in sy rigting vir die toekoms gekyk. Die Wallabies het ŉ paar spelbrekers in hul agterlyn, maar die bank lyk maar eina-eina. Die spanne – Suid-Afrika: 15 Andries Coetzee, 14 Raymond Rhule, 13 Jesse Kriel, 12 Jan Serfontein, 11 Courtnall Skosan, 10 Elton Jantjies, 9 Ross Cronjé, 8 Uzair Cassiem, 7 Jaco Kriel, 6 Siya Kolisi, 5 Pieter-Steph du Toit, 4 Eben Etzebeth (kaptein), 3 Coenie Oosthuizen, 2 Malcolm Marx, 1 Beast Mtawarira. Bank: 16 Bongi Mbonambi, 17 Steven Kitshoff, 18 Trevor Nyakane, 19 Lood de Jager, 20 Jean-Luc du Preez, 21 Francois Hougaard, 22 Handré Pollard, 23 Damian de Allende. Australië: 15 Israel Folau, 14 Henry Speight, 13 Tevita Kuridrani, 12 Kurtley Beale, 11 Reece Hodge, 10 Bernard Foley, 9 Will Genia, 8 Sean McMahon, 7 Michael Hooper (kaptein), 6 Ned Hanigan, 5 Adam Coleman, 4 Rory Arnold, 3 Sekope Kepu, 2 Tatafu Polota-Nau, 1 Scott Sio. Bank: 16 Jordan Uelese, 17 Tom Robertson, 18 Allan Alaalatoa, 19 Rob Simmons, 20 Jack Dempsey, 21 Nick Phipps, 22 Samu Kerevi, 23 Curtis Rona.